《绮罗香·缙云山下红树林立。询之土人，是黄楝树，繁艳不减于枫》
宋代·王用宾

雾妒山容，风欺木瘦，难觅惊人佳句。暗紫疏红，飞洒夕阳多处。

疑雪里、庾岭梅开，似霜后、摄山枫舞。又那知、天半朱霞，一朝泻染楝花树。

春风花信过了，犹有酡颜醉态，疏狂如许。妙手丹青，点破美人迟暮。

看断续、千缕文霓，听摇落、万山红雨。料如今、晚节寒芳，更谁知楝苦。

作者简介：嘉兴府崇德人，字子安。宁宗嘉定初举进士。志欲尽读天下书，手抄口诵，至忘寝食。乡之登仕者多出其门。以不欺、不贪为座右铭。